Molts mitjans de comunicació l'han qualificat de successor de Diego Armando Maradona, i fins i tot ell mateix l'ha designat successor seu. Amb el pas del temps i amb els mèrits assolits, molts consideren que ja ha superat Maradona. Els anys 2009, 2010, 2011, 2012, 2015 i 2019 va rebre la Pilota d'Or, esdevenint el jugador de la història que en té més. És el primer jugador format al planter del Barça a guanyar aquest guardó i també el primer jugador a assolir-lo quatre anys seguits (2009, 2010, 2011 i 2012). Ha guanyat també sis cops la Bota d'Or, un rècord del guardó. Des del 2014 és el màxim golejador de la història de la lliga espanyola de futbol i també de la Lliga de Campions de la UEFA, i des de 2016, el màxim assistent de la lliga espanyola. Des del desembre de 2015, quan va guanyar el Mundial de clubs de 2015 és el jugador amb més títols guanyats amb la samarreta del Barça, amb 35. És també el jugador amb més partits jugats amb la samarreta blaugrana. El febrer de 2020 guanyà el Premi Laureus de millor esportista de l'any, esdevenint així el primer futbolista (i esportista d'equip) de la història en aconseguir aquest guardó.